কমলাক্ষ ভট্টাচার্য: বড়দিনের হ্যাঙ্গওভার কাটিয়ে আজ কিছুটা দেরিতে ঘুম ভাঙছে কলকাতা। আজ শীতলতম কলকাতা। পূর্বাভাস আগেই ছিল। বুধবার এক ধাক্কায় তাপমাত্রা স্বাভাবিকের থেকে নামল ২ ডিগ্রি। আলিপুর জানাচ্ছে আজ সকালে তাপমাত্রার সূচক ১২ ডিগ্রি। সকাল থেকেই পরোদস্তুর জানান দিল শীত। বড়দিনের রাতে খানা-পিনা শেষে লেপমুড়ি দিয়ে ধীরে ধীরে জাগছে তিলোত্তমা। ময়দানে গুটি কতক মানুষের আনাগোনা। ময়দানে প্রাতঃভ্রমণকারী থেকে যাঁরা খেলাধুলো বা শরীরচর্চা করেন সকালের দিকে তাঁদের সংখ্যা বেশ কম। ময়দান যেন খাঁ খাঁ করছে। যেন বড়দিনের আমেজ কাটিয়ে একটু দেরিতেই আড়মোড়া ভাঙছে শহর কলকাতা। আজ যে মরশুমের শীতলতম দিন। মঙ্গলবারই গত চার বছরের মধ্যে শীতলতম বড়দিন কাটিয়েছেন শহরবাসী। গতকাল সর্বনিম্ন তাপমাত্রা ছিল ১২.৯ ডিগ্রি। যা স্বাভাবিকের থেকে এক ডিগ্রি কম। আবহাওয়া দফতরের পূর্বাভাস ছিল ক্রমশ নামবে পারদ, বাড়বে শীত। আজ সর্বনিম্ন তাপমাত্রা ১২ ডিগ্রি। যা স্বাভাবিকের চেয়ে ২ ডিগ্রি কম বলে জানিয়েছে হাওয়া অফিস। আলিপুর জানাচ্ছে, বছরের শেষে আরও কমবে তাপমাত্রা। ২৯ ডিসেম্বর থেকেই জাঁকিয়ে শীত পড়বে। বছরের শেষ কটা দিন তাই জমিয়ে শীত উপভোগ করবে কলকাতা, এমনটাই মনে করছে হাওয়া অফিস।